《续芝田曲》
明代·区益

芝田昔为张翁歌，张翁之去无几何。余亦扬舲向此过，望故国兮涕滂沱。

思美人兮心烦疴，湘潭往矣续长沙。屈原贾谊岂殊科，畴昔之梦同病魔。

苍蝇一玷难为磨，眼前清醒相遭罗。悔不啜醨与扬波，嗟彼有来疾如梭。

丈夫落落叹蹉跎。璞玉不逢楚卞和，谁为辨證别真讹。

蚌珠翠羽殃祸多，古来志士常坎坷。眄彼芝田水，广不及汉，深不及河，胡为五月之间屡见解鸣珂。

祥鸾逸鹄腾其涡，世途不用久婆娑。余将辞彼芝田，佩兰采菊山之阿。

四皓不可作，商山空嵯峨。废有命，止非人，余将诵法尼与轲。

作者简介：广东高明人，字叔谦。少聪颖，博览群籍。嘉靖十九年举人，授都昌县知县。能恤民礼士，约束吏胥严而失使者欢。改知泰顺。募士击倭寇取胜，以功迁庆远府同知，补温州府。后因忤当道，归。有《阮溪草堂集》。